มารู้จักความเสี่ยงของ ‘ETF’ กันก่อนลงทุน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

....จารุพรรณ อินทรรุ่ง
บทความคราวก่อนดิฉันได้เล่าถึงกองทุนรวม Exchange Traded Fund หรือ ETF ซึ่งเป็นกองทุนรวมที่มีกลยุทธ์การลงทุนแบบเชิงรับ (Passive) มุ่งเน้นให้ได้ผลตอบแทนที่เป็นไปในทิศทางเดียวกับดัชนีอ้างอิงและไปจดทะเบียนในตลาดรอง จึงมีจุดเด่นที่สามารถกระจายการลงทุนได้เหมือนกองทุนรวม แต่ซื้อขายได้ RealTime เหมือนหุ้นเลยค่ะ ซึ่งการที่ ETF ส่วนใหญ่เป็นกองทุนรวมที่มีกลยุทธ์การลงทุนแบบเชิงรับ (Passive) ไม่ได้มุ่งเอาชนะอัตราผลตอบแทนของดัชนีนั้น จึงมีความเสี่ยงหลักที่ท่านผู้ลงทุนรู้จักกันดีก็คือ ความผันผวนของตลาด (Market Risk/Price Risk) ที่เกิดจากปัจจัยด้านเศรษฐกิจ สังคม และการเมือง มากระทบการดำเนินธุรกิจและภาคการผลิตในอุตสาหกรรมต่างๆ ทำให้ภาวะตลาดเปลี่ยนแปลง และส่งผลไปยังราคาหุ้นหรือสินค้าอื่นๆ ในดัชนีอ้างอิง ตลอดจนมูลค่าทรัพย์สินสุทธิ (NAV) ของ ETF ให้ปรับตัวขึ้นลงตามไปด้วย แต่ ETF ก็ยังมีความเสี่ยงอื่นๆ ที่เข้ามาเกี่ยวข้องอีกนะคะ วันนี้เราจะมาทำความรู้จักกับความเสี่ยงเด่นๆ ของ ETF กันค่ะ 
กความเสี่ยงจากการที่กองทุนไม่สามารถเลียนแบบผลตอบแทนของดัชนีอ้างอิงได้สมบูรณ์ (Tracking Errors) เนื่องจากปัจจัยต่างๆ เช่น ETF อาจมีข้อจำกัดในการซื้อสินทรัพย์ตามดัชนีมาไว้ในพอร์ตของกองทุน เช่น ติดเพดานการถือครองสินทรัพย์หรือสินทรัพย์ขาดสภาพคล่อง เป็นต้น นอกจากนี้การเปลี่ยนแปลงองค์ประกอบของดัชนีอ้างอิง ตลอดจนค่าใช้จ่ายและค่าธรรมเนียมต่างๆ ของ ETF ซึ่งต้องหักออกจากผลตอบแทน อาจส่งผลให้ผลตอบแทนที่ผู้ลงทุนจะได้รับไม่ล้อไปตามผลตอบแทนของดัชนีอ้างอิงเสียทีเดียวนะคะ 
กความเสี่ยงจากการที่ราคาตลาดจะสูงหรือต่ำกว่า NAV (Trading at Discount or Premium) เนื่องจาก ETF มีการจดทะเบียนซื้อขายในตลาดรองในลักษณะ BidOffer จึงทำให้ ETF มี 2 ราคา คือ ราคาตลาด (Market Price) ซึ่งจะเปลี่ยนแปลงได้ตลอดตามอุปสงค์อุปทานของตลาดในแต่ละช่วงเวลา ในขณะที่อีกราคาหนึ่ง คือ มูลค่าทรัพย์สินสุทธิ (NAV) ซึ่งเปลี่ยนแปลงไปตามมูลค่าตลาดของสินทรัพย์ที่ ETF ถืออยู่ ดังนั้นจึงอาจส่งผลให้ผู้ลงทุนซื้อขาย ETF ในราคาที่สูงหรือต่ำกว่ามูลค่า NAV ได้ โดยเฉพาะอย่างยิ่งในช่วงเวลาที่ตลาดมีความผันผวนมากๆ อย่างไรก็ตาม ETF ก็มีกลไกที่เข้ามาดูแลด้วยการแต่งตั้ง Market Maker ขึ้นมาทำการซื้อขาย ETF ในตลาดเพื่อรักษาสมดุลของราคาหน่วยลงทุนให้ใกล้เคียงกับ NAV ของ ETF ค่ะ
กความเสี่ยงด้านอัตราแลกเปลี่ยน (Foreign Exchange Risk) เนื่องจากในอนาคตจะมีการนำ ETF ต่างประเทศที่ขายกันอยู่ในต่างประเทศ มาจดทะเบียนซื้อขายในตลาดหลักทรัพย์ของไทย ซึ่งในการคำนวณมูลค่าทรัพย์สินสุทธิของ ETF เหล่านี้ อาจได้รับผลกระทบจากความผันผวนของอัตราแลกเปลี่ยนเงินตราต่างประเทศที่เกี่ยวข้องได้ เนื่องจากต้องแปลงมูลค่าทรัพย์สินสุทธิของ ETF ซึ่งเป็นสกุลเงินต่างประเทศมาเป็นเงินบาท 
กความเสี่ยงจากการดำเนินงานของบริษัทผู้ออกหลักทรัพย์กลุ่มที่ ETF ไปอ้างอิง (Company Risk) ซึ่งหากกิจการเกิดปัญหาก็จะทำให้ผลประกอบการของบริษัทลดลงหรือขาดทุน ราคาหลักทรัพย์ที่ ETF ลงทุนก็ลดลงไปด้วย หรืออาจมีปัญหาถึงกับล้มละลาย ส่งผลให้ไม่สามารถจ่ายผลตอบแทนคืนให้ ETF ได้ (Default Risk) 
กองทุนรวม ETF นี้ แม้จะมีความเสี่ยงอยู่หลายเรื่อง แต่หากผู้ลงทุนศึกษาข้อมูลให้ดีและสามารถยอมรับความเสี่ยงเหล่านี้ได้ ก็จะเป็นทางเลือกการลงทุนใหม่ที่น่าสนใจไม่น้อยเลยค่ะ โดยเฉพาะสำหรับผู้ที่ชื่นชอบคุณลักษณะการลงทุนแบบกองทุนรวมที่ไม่ต้องใช้เงินมาก แต่สามารถกระจายการลงทุนไปในสินค้าหลากหลายตัวได้ และยังสามารถซื้อง่ายขายคล่องเหมือนการลงทุนในหุ้นด้วย 
หากท่านใดสนใจลงทุนในกองทุนรวม ETF ที่จดทะเบียนในตลาดหลักทรัพย์ไทย ซึ่งปัจจุบันมีอยู่ 3 กอง ก็เตรียมเอกสารไปเปิดบัญชีซื้อขายที่โบรกเกอร์กันได้เลย ซึ่งขั้นตอนการซื้อขายและค่าธรรมเนียมก็จะเหมือนๆ กับการซื้อขายหุ้นทั่วไปค่ะ แต่ต้องไม่ลืมที่จะอ่านหนังสือชี้ชวนให้ถี่ถ้วนและสอบถามผู้ขายให้เข้าใจชัดเจนในทุกเรื่องที่ท่านมีข้อสงสัย และเมื่อลงทุนแล้วควรติดตามผลการลงทุนของท่านอย่างสม่ำเสมออีกด้วย แหล่งข้อมูลก็ได้แก่เว็บไซต์ ก.ล.ต. www.sec.or.th หรือตลาดหลักทรัพย์ www.set.or.th หรือบริษัทหลักทรัพย์จัดการลงทุนที่ทำหน้าที่บริหารจัดการ ETF นั้น แล้วพบกันใหม่คราวหน้า สวัสดีค่ะ